Evsdörp
Evsdörp () is en Dörp in de Gemeen Heidenau (Samtgemeen Töst) in’n Landkreis Horborg, Neddersassen. To Evsdörp höört von öllers ok de lüttjeren Öörd Veloh, Kallmoor un Hollinn mit to. De Oort Evsdörpermoor liggt en poor Kilometer in’n Südwesten in dat Tisser Buurnmoor/Ekelmoor, höört aver liekers as Moorkolonie von öllers to Evsdörp.

Geografie 

De Naveröörd sünd Hollinn un Holv in’n Noorden, Holtörp mit Holtörper Heid un Makensbrook in’n Noordoosten, Avens in’n Oosten, Wüstenhöben, Töst un Wist in’n Süüdoosten, Wümm in’n Süden, Veloh, Evsdörpermoor, Avensermoor, de Herwigshoff un Kalf in’n Süüdwesten, Freetz in’n Westen un Ramshuus, Kallmoor un Hassbossel in’n Noordwesten.

Historie 

Evsdörp kummt 1244 toeerst in de Oorkunnen vör.

In’n Eersten Weltkrieg sünd 15 Soldaten ut Evsdörp fullen oder vermisst.

Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Hollinn in’n Kanton Mesborg höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Töst in’n Kanton Töst.

De Oort hett vör 1852 to de Vaagdie Töst in dat Amt Horborg tohöört. 1852 is de Vaagdie Töst in dat Amt Mesborg wesselt, dat 1859 denn in dat Amt Töst ümwannelt worrn is. Na 1885 weer dat in’n Kreis Horborg. 1932 is dat Deel von’n ne’en, grötteren Kreis Horborg worrn.

1929 hebbt sik Avens un Evsdörp tohoopslaten un de ne’e Gemeen Heidenau billt.

Inwahnertall 

 * tohoop mit Evsdörpermoor, Hollinn, Kallmoor un Veloh

Religion 

Evsdörp is evangeelsch-luthersch präägt un hett siet 1977 mit de Maria-Magdalena-Kark en egen Kark. Vörher hett de Oort to dat Kaspel von de Andreas-Kark in Hullnst tohöört.

För de Kathoolschen is de Hillig-Hart-Kark in Töst tostännig, de siet 1. November 2014 to de Karkengemeen St. Petrus in Bookholt tohöört.

Kultur 

En Denkmaal för de Fullenen ut den Eersten Weltkrieg steiht in Evsdörp an de Eck Evsdörper Straat/Poststraat.

Verenen 

De Schüttenvereen Avens-Evsdörp is 1925 grünnt worrn un hett 1929 den ne’en Naam Schüttenvereen Heidenau kregen.

Weertschop un Infrastruktur 

De freewillige Füürwehr Heidenau is för Avens un Evsdörp tostännig.

Verkehr 

Dör Evsdörp löppt de Kreisstraat 15, de in’n Noorden över Hollinn na Holv geiht un in’n Süüdoosten över Avens un Wüstenhöben na Töst an de Bundsstraat 75. Lüttjere Straten gifft dat ans över Kallmoor na Kalf un na Veloh an de Landsstraat 142.

De nächste Autobahn is de Autobahn 1. De Opfohrt 46 Heidenau liggt so twee Kilometer in’n Noorden von Evsdörp.

De nächste Bahnhoff is so bi acht Kilometer wied weg in’n Süüdoosten de Bahnhoff Töst an de Bahnlien Hamborg–Bremen. Von 1917 bet 1971 hett dat in Evsdörp ok en Bahnhoff an de Bahnlien Wilst–Töst geven.

Scholen 

In Evsdörp liggt de Grundschool Heidenau. Na de Grundschool gaht de Kinner normalerwies in Töst na School, op de Hauptschool Töst, de Realschool Töst oder dat Gymnasium Töst.

Footnoten 

Oort
Landkreis Horborg